text: Lastbilchauffør fængslet for dokumentfalsk
  24 juli 2014 kl. 08.06
  En 27-årig bulgarsk lastbilchauffør blev i går i retten i Kolding idømt 40 dages ubetinget fængsel for dokumentfalsk. Han fremviste et falsk bevis på, at han måtte køre med farligt gods.
  En bulgarsk lastbilschauffør var i gang med at køre en international transport af farligt gods fra Danmark til Sverige, da han blev standset i en rutinemæssig kontrol.
  Politiet bad om at se tilladelsen til at køre med farligt gods, men chaufføren viste en forfalsket tilladelse.
  Chaufføren forklarede i retten, at han havde været på farligt gods-kursus, men var dumpet til eksamen. Hans bulgarske arbejdsgiver havde valgt at løse denne situation ved at fremskaffe et forfalsket ADR-bevis til chaufføren og herefter sendt ham til Danmark med henblik på udførelse af farligt-gods-transporter.
  Ud over den ubetingede fængselsstraf blev chaufføren idømt en tillægsbøde på 8.000 kr. og udvisning fra Danmark i 6 år. Chaufføren modtog dommen.
  Der venter nu et strafferetsligt efterspil for arbejdsgiveren.
  